Swanepoel, Janie (2013-12)
AFRIKAANSE OPSOMMING: Die offisiële beskermheer van die Kaapse Skiereiland Bergreeks, geleë in die sentrum van Kaapstad, is die Tafelberg Nasionale Park (TNP). Die park is Suid-Afrika se enigste stedelike en oop-toegangspark en is verklaar as 'n Wêreld Erfenis Gebied. Hierdie tesis is 'n antropologiese en historiese studie van die huidige en geskiedkundige beskerming van die Kaapse Skiereiland. 'n Oorsig van die verhouding tussen die stedelike omgewing en die Kaapse Skiereiland ontbloot die geproduseerde karakter van die bergreeks en die bemiddeling daarvan in magsverhoudinge. 'n Studie van die beskermheerders van die Kaapse Skiereiland toon aan dat die beskerming en bewaring van die bergreeks (of dele daarvan) afhanklik is van die stedelike en nasionale politieke klimaat en die ervaring van 'n stedelike lewe. Sodoende word offisiële en nie-offisiële kuratorskap as klas- en ras-onderskeibaar, ingebed in identiteitspolitiek, verwant aan die plaaslike en nasionale politieke transformasies in die regering, en verbonde aan die stryd van armes in Kaapstad gedefinieer. Verder, inherent aan kuratorskap is die sosiale toe-eiening van die Kaapse Skiereiland wat spesifieke ideologiese voorstellings van die natuur in die stad produseer. Die tesis bied'n etnografiese studie van Hangberg aan, 'n arm woonbuurt geleë op die grens van die TNP. Ek bespreek die onwettige behuising en stropery binne die park se grense deur te fokus op die kompeterende diskoerse tussen biodiversiteit, regte en erfenis. Die onderhandelinge tussen die TNP, die staat, en Hangberg in verband met die kwessies rondom bewaring ontbloot die spesifieke kompleksiteit daarvan om 'n nasionale park in 'n stad geteister deur ongelykhede te bestuur. Hierdie fokus illustreer dat 'gemeenskap' manifesteer as 'n konstruksie wat afhanklik is van omstandighede en dui op 'n betekenisvolle en politieke verhouding tussen identiteit, burgerskap en plek, eerder as 'n homogene groep. Ek sluit af met die idee dat in 'n poging om die TNP meer sosiaal- en ras-inklusief te maak, behoort stedelike bewaring die spesifieke stedelike karakter daarvan te erken in die groter sosialeomgewingsraamwerk van die stad.
Please refer to this item in SUNScholar by using the following persistent URL: http://hdl.handle.net/10019.1/85810